Bekendtgørelse om udskydelse af virksomheders pligt til rapportering om bæredygtighed og afregistrering af revisorer eller uafhængige erklæringsudbydere vedrørende bæredygtighedsrapportering [[1]](#footnote-2))

I medfør af § 99 a, stk. 14 og 15 i årsregnskabsloven, jf. lovbekendtgørelse nr. 1057 af 23. september 2024, som ændret ved § 1 i lov nr. 480 af 22. maj 2024, § 17 i lov nr. 1602 af 17. december 2024, § 2 i lov nr. 1668 af 30. december 2024, § 68 i lov nr. 52 af 28. januar 2025, lov nr. 1636 af 16. december 2025 og lov nr. 1755 af 29. december 2025.

*Udskydelse af rapporteringspligt og afregistrering vedrørende bæredygtighedsrapportering*

**§ 1.** For virksomheder, som siden regnskabsår, der begyndte den 1. januar 2024 eller senere, har været omfattet af årsregnskabslovens § 99, stk. 2 og § 99 a, og som på balancetidspunktet har en nettoomsætning på [3.530 mio. kr.] eller mindre eller et antal heltidsbeskæftigede i løbet af regnskabsåret på 1.000 eller mindre, har årsregnskabslovens § 99, stk. 2 og § 99 a først virkning for regnskabsår der begynder den 1. januar 2027 eller senere. For regnskabsår, der er påbegyndt før den 1. januar 2027, finder § 99 a og regler udstedt i medfør af § 99 a, stk. 9 og 10, som affattet ved lov nr. 1716 af 27. december 2018 anvendelse.

*Stk. 2*. Uanset stk. 1, 2. pkt., kan virksomheder, der er omfattet af stk. 1 for regnskabsår, der begynder før den 1. januar 2027, vælge at udarbejde deres bæredygtighedsrapportering efter § 99 a.

*Stk. 3.* Stk. 1 og 2 finder tilsvarende anvendelse på modervirksomheder, som aflægger koncernregnskab. Ved opgørelse af antal heltidsbeskæftigede, jf. stk. 1, 1. pkt., anvendes antallet af heltidsbeskæftigede i koncernen som helhed.

*Stk. 4.* For virksomheder, der er omfattet af stk. 1, som før bekendtgørelsens ikrafttrædelsesdato har valgt en eller flere revisorer eller uafhængige erklæringsudbydere, jf. § 149 a, stk. 1, i selskabsloven, § 11, stk. 1, i erhvervsvirksomhedsloven eller § 75 a, 1. og 2. pkt., i lov om erhvervsdrivende fonde, til at afgive erklæring om bæredygtighedsrapportering, kræver afregistrering af den eller de valgte revisorer eller uafhængige erklæringsudbydere ikke særskilt vedtagelse.

*Stk. 5.* Ved afregistrering efter stk. 4 finder § 149 a, stk. 2 og 3, i selskabsloven, § 11, stk. 2, og § 19 i erhvervsvirksomhedsloven og § 75 a, 3. pkt., i lov om erhvervsdrivende fonde, ikke anvendelse.

*Stk. 6.* Afregistrering efter stk. 4 kan ikke foretages efter førstkommende ordinære generalforsamling eller lignende møde i et tilsvarende godkendelsesorgan, som er afholdt på bekendtgørelsens ikrafttrædelsesdato eller senere.

*Ikrafttrædelses- og virkningsbestemmelser*

**§ 2.** Bekendtgørelsen træder i kraft dagen efter bekendtgørelsen i Lovtidende.

*Stk. 2.* Bekendtgørelsen har virkning for regnskabsår, der begynder den 1. januar 2025 eller senere, jf. dog stk. 3.

*Stk. 3.* Bekendtgørelsen har kun virkning for regnskabsår, der er påbegyndt før den 1. januar 2027.

Morten Bødskov

/

Jørgen Wissing Jensen

1. Bekendtgørelsen indeholder bestemmelser, der gennemfører Europa-Parlamentets og Rådets direktiv (EU) 2022/2464 af 14. december 2022 om ændring af forordning (EU) nr. 537/2014, direktiv 2004/109/EF, direktiv 2006/43/EF og direktiv 2013/34/EU for så vidt angår virksomheders bæredygtighedsrapportering med senere ændringer. [↑](#footnote-ref-2)