|  |
| --- |
| Til adressaterne på høringslisten |

**Høring over udkast til bekendtgørelser i medfør af årsregnskabsloven**

Erhvervsstyrelsen sender hermed udkast til følgende bekendtgørelser i høring:

* Bekendtgørelse om ikrafttræden af § 99 a, stk. 14 og 15 i årsregnskabsloven.
* Bekendtgørelse om udskydelse af virksomheders pligt til rapportering om bæredygtighed og afregistrering af revisorer eller uafhængige erklæringsudbydere vedrørende bæredygtighedsrapportering.

***Udkast til bekendtgørelse om ikrafttræden af § 99 a, stk. 14 og 15 i årsregnskabsloven***

Bekendtgørelsen har til formål at sætte § 1, nr. 3, i lov nr. 1636 af 16. december 2025, om indsættelse af stk. 14 og 15 i § 99 a i årsregnskabsloven, i kraft.

Med bekendtgørelsen sættes de regler i kraft, der bemyndiger erhvervsministeren til at undtage visse virksomheder fra krav om bæredygtighedsrapportering for regnskabsårene 2025 og 2026, samt regler om, at de pågældende virksomheder i overgangsperioden skal udarbejde en redegørelse for samfundsansvar. Derudover sættes de regler i kraft, der bemyndiger erhvervsministeren til at fastsætte regler om, at de omfattede virksomheder kan afregistrere revisorer eller uafhængige erklæringsudbydere i Erhvervsstyrelsens it-system uden generalforsamlingsbeslutning, i kraft

***Udkast til bekendtgørelse om udskydelse af virksomheders pligt til rapportering om bæredygtighed og afregistrering af revisorer eller uafhængige erklæringsudbydere vedrørende bæredygtighedsrapportering***

Bekendtgørelsen har til formål at udskyde kravet om bæredygtighedsrapportering samt kravet om rapportering af immaterielle nøgleressourcer for virksomheder, der på nuværende tidspunkt er omfattet af årsregnskabslovens § 99, stk. 2 og § 99 a, men som i henhold til kommende EU-regulering fra regnskabsåret 2027 vil være undtaget fra disse krav.

Virksomheder, der siden regnskabsåret 2024 har været omfattet af krav om bæredygtighedsrapportering (bølge 1-virksomheder), og som på balancetidspunktet har en nettoomsætning på [3.530 mio. kr.][[1]](#footnote-2) eller derunder, eller et antal heltidsbeskæftigede i løbet af regnskabsåret på 1.000 eller færre, får med bekendtgørelsen udskudt forpligtelsen til bæredygtighedsrapportering til regnskabsåret 2027.

Bekendtgørelsen indeholder endvidere regler om, at de omfattede virksomheder i overgangsperioden skal udarbejde en redegørelse for samfundsansvar. Der gives samtidig mulighed for, at virksomhederne kan afregistrere revisorer eller uafhængige erklæringsudbydere i Erhvervsstyrelsens it-system uden særskilt generalforsamlingsbeslutning.

Kravet om oplysninger om immaterielle nøgleressourcer i ledelsesberetningen udskydes ligeledes for de omfattede virksomheder til regnskabsåret 2027.

**Ikrafttræden**

Bekendtgørelserne forventes at træde i kraft den 17. februar 2026.

**Økonomiske og administrative konsekvenser af bekendtgørelserne**

Bekendtgørelsen vil ikke medføre økonomiske eller administrative konsekvenser.

**Frist for bemærkninger**

Erhvervsstyrelsen skal bede om eventuelle bemærkninger senest onsdag den 4. februar 2026. Styrelsen har ikke mulighed for at tage højde for bemærkninger, der modtages efter denne dato. Det fremgår af høringslisten, hvilke organisationer m.v., lovudkastet er sendt i høring hos.

Bemærkninger og høringssvar bedes sendt til Simranjot Kaur og Katrine Diethelm Jacobsen med henvisning til j. nr. 2026-454.

Med venlig hilsen

|  |  |
| --- | --- |
| Simranjot Kaur  Fuldmægtig  Tlf. direkte: 3529 1956  E-mail: [Simkau@erst.dk](mailto:Simkau@erst.dk) | Katrine Diethelm Jacobsen  Fuldmægtig  Tlf. direkte: 3529 1248  E-mail: [katjac@erst.dk](mailto:katjac@erst.dk) |

1. Beløbet svarer til 450 mio. euro omregnet til danske kroner i henhold til regnskabsdirektivet artikel 3, stk. 9. Beløbet vil blive endeligt fastsat i henhold til euroens officielle vekselkurs umiddelbart forud for bekendtgørelsens offentliggørelse i Lovtidende. [↑](#footnote-ref-2)